Lis Isclo d’Or/Au pouèto Teoufile Gautié
# Lis Isclo d’Or/Au pouèto Teoufile Gautié

### VII AU POUÈ TO GAUTIÉ

La Roso dóu matin au vèspre toumbo flour ; L’Aucèu, un moumenet, canto entre dos tempèsto ; Lou Lioun subre-fort peris pèr sa valour ; La Femo vai plourant lou rire de sa fèsto.

La Jouvènço fai gau, mai s’encour à la lèsto ; L’Amour, tant dous au cor, enfanto la doulour ; La Glòri a bèu lusi, noun es qu’un fum de tèsto ; L’Engèni, fiéu dóu Cèu, s’embrounco à la malour.

Au meiour, au plus bèu, au plus grand, au plus miste, Fau de-longo eiçabas que l’auvàri contro-iste, Pèr nous prouva que soul Quaucun règno amoundaut.

Countemplaire auturous dóu revoulun fatau, Éu peréu dèu cala, lou pouèto inmourtau ! E vers Diéu tout cabusso : es d’acò qu’ères triste

7 de nouvèmbre, 1872.

